Paia-aansoek ná GEPF se omstrede grondtransaksie - Solidariteit WêreldSolidariteit Wêreld
Tuis › Mediaverklarings › Paia-aansoek ná GEPF se omstrede grondtransaksie
Paia-aansoek ná GEPF se omstrede grondtransaksie
Solidariteit het vandag ʼn aansoek ingevolge die Wet op die Toegang tot Inligting (Paia) aan die Openbare Beleggingskorporasie (OBK) en die staatspensioenfonds (GEPF) gestuur om agter die kap van die byl te kom oor die aankoop van die plaas Palmietfontein naby Coligny teen ʼn massiewe bedrag van R500 miljoen.
“Ons vermoed daar is ʼn slang in die gras hier. Dit is eintlik verbysterend dat, terwyl die Zondo-kommissie se werksaamhede voortgaan en Zuma se hofsaak aan die gang is, staatsamptenare totaal ongestoord voortgaan om gewone werkers se pensioene steel. Korrupte amptenare het duidelik geen vrees vir gevolge nie,” sê Connie Mulder, hoof van die Solidariteit Navorsingsinstituut.
Dit volg te midde van omstredenheid oor die pensioengeld van miljoene staatsdienswerkers wat op die politieke speelveld woed nadat die vakbond Cosatu voorgestel het dat Eskom se skuldlas van R450 miljard deur sy werkers se pensioengeld gedelg word. Pres. Cyril Ramaphosa en die minister van openbare ondernemings, Pravin Gordhan, was openlik ontvanklik vir die investering van die pensioengeld by wyse van voorgeskrewe bates in swak staatsentiteite soos Eskom.
“Stap een rondom die ontbloting van korrupsie is om die soeklig te laat val op die korrupte kaders – dit is wat ons nou doen met hierdie Paia-aansoek. In ons aansoek vra ons spesifiek vir die name van die persone wat die transaksie goedgekeur het en van diegene wat die eiendomswaardasie gedoen het. Die tyd van skuil agter organisasies is verby – hier moet persoonlike aanspreeklikheid kom. Die verkryging van inligting is wel slegs die eerste stap in die weerstand wat Solidariteit teen die plundering van pensioenfondse gaan bied,” voer Mulder aan.
Wat besonder onrusbarend is, is dat dit al hoe duideliker word dat die regerende elite alle geld in Suid-Afrika as inherent hulle sʼn beskou – dit is net tans nog in jou sak. Dit is ongelukkig een van verskeie aanslae op pensioene deur die regerende elite. ’n Party en ’n president wat toekyk hoe blouboordjiewerkers se pensioene gesteel word ten einde tenderpreneurs te verryk, is nie onbevoeg nie, maar aandadig. Solidariteit voer die stryd vir ons lede en hul spaargeld wat die regering wil verkwis, maar ons neem ook standpunt in vir alle Suid-Afrikaners wat nie vir hierdie skuld mag pa staan nie,” sluit Mulder af.